 Na RICHARD MUNGUTI MKENYA aliyepia raia wa Amerika anayetakiwa kufungwa nchini Rwanda kwa miaka mitano kwa kuwafuja raia wake na benki zaidi ya Sh156milioni aliachiliwa kwa dhamana ya Sh1milioni akisubiri kuwasilishwa kwa ushahidi nchini Kenya kupitia wizara ya mashauri ya nchini za kigeni. Nathan Lyod Ndung’u anayetakiwa kutoswa gerezani aliachiliwa na hakimu Mwandamizi Bw Bernard Ochoi. Akimwachilia Ndung’u alisema mkurugenzi wa mashtaka ya umma (DPP) hajawasilisha ushahidi unaowezesha korti isimwachilie mshukiwa huyu kwa dhamana. Hakimu aliendelea kusema anasubiri ushahidi kutoka Rwanda utakaowasilishwa kupitia afisi ya mwanasheria mkuu aulinganishe na ule aliokabidhiwa na wakili Danstan Omari kwamba kesi iliyopelekea Mkenya huyu kukamatwa ilisuluhishwa 2012. Kibali cha kumtia nguvuni Ndung’u kilitolewa Novemba 2012 baada ya kuhukumiwa kutumikia kifungo cha miaka mitano mnamo Septemba 2012. “Kwa muda wa miaka 10 Ndung’u amekuwa akiingia na kutoka Kenya kwa vile ni mfanya biashara wakimataifa,” alisema Omari. Wakili huyo alisema hatua ya kumtia nguvuni Ndung’u Feburuari 1,2022 katika uwanja wa ndege wa kimataifa wa Jomo Kenyatta (JKIA) alipowasili nchini Kenya ni siasa tu. “Kesi iliyopelekea Ndung’u ahukumiwe Rwanda ilitamatishwa na kibali cha kumtia nguvuni kikafutiliwa mbali kwa ushauri wa mwanasheria mkuu wa Rwanda Ishmail Ali Madani,” alisema Bw Omari. Mahakama ilifahamishwa mkopo wa Benki ya Fina ya Rwanda (FBR) ulilipwa na kampuni ya B & B Heritage na serikali ya Rwanda ikawapa hati za umiliki wa nyumba walalamishi waliodai walitapeliwa na Ndung’u 2007. Ndung’u alinunua ardhi hektari 33.8 katika wilaya ya Masaki mjini Kigali na kustawisha nyumba za kifahari. Aliuza nyumba hizo na kupata zaidi ya Sh156milioni. Hakulipa benki ya FBR mkopo aliopewa kisha akatorokea USA. Mahakama iliombwa imwachilie4 kwa dhamana ili afisi ya mkurugenzi wa mashtaka ya umma DPP kupitia kwa wakili Catherine Mwaniki isome ushahidi kutoka Rwanda kabla ya kutoa mwelekeo. Mahakama ilifahamishwa ushahidi huo hatimaye utawasilishwa kortini Ochoi ausome kisha atoe agizo ikiwa kuna ushahidi ama la wa kuwezesha Ndung’u kupelekwa Rwanda au la. Kesi hiyo itatajwa Feburuari 28,2022. DPP aliwasilisha Ndung’u azuiliwe kwa siku 21 serikali ikisubiri ushahidi kutoka Rwanda kumuhusu mshukiwa huyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  